दिल्ली की तिहाड़ जेल में तेरह साल से अधिक की सजा काट चुके एक कैदी के फरार होने के पीछे की वजह से देश की जेल व्यवस्था फिर चर्चा में है। उस कैदी का अब तक का रिकार्ड बहुत अच्छा रहा और उसने कभी जेल नियमों का उल्लंघन नहीं किया था। हालांकि बाद में वह लौट आया लेकिन उसने फरार होने की वजह यह बताई कि उसे जेल अधिकारियों की कारों की सफाई के लिए भेजा जाता था। वह पहले भी इसका विरोध कर चुका था। उसका कहना था कि गुलामी नहीं करेगा। अधिकारियों द्वारा अपने घर के काम कराए जाने की शिकायत अन्य कैदियों ने भी की है। दरअसल, कैदी अपने जुर्म की सजा काटने जेल आते हैं। उन्हें गुलाम बना कर रखना, उनसे नौकर जैसा काम कराना उचित नहीं है। लेकिन देश की जेलों में ऐसा खूब हो रहा है। उन्हें जेल संहिता के तहत मिलने वाली सुविधाओं से भी वंचित रखा जाता है। जेल की सजा का मतलब उनके साथ अमानवीय और मनमाना व्यवहार करना नहीं होना चाहिए। एक तरफ तो हम जेलों को सुधार गृह में तब्दील करना चाहते हैं मगर दूसरी तरफ इस तरह की यातनाएं कैदी के सुधार के मार्ग में बाधक हैं। इसलिए जेलों को यातनागृह बनने से रोका जाना चाहिए।